Volkswagen ID.2 SUV vises frem til september

Volkswagen har nu sat en dato på præsentationen af ID.2 SUV varianten af den ventede Volkswagen ID.2. Den vil blive vist frem under bilmessen i München i september 2025. Det fortæller Volkswagens udviklingschef, Kai Grünitz til britiske Autocar.

ID.2 SUV vil være en designvariant af ID. 2all, der er planlagt til at have en pris på 25.000 euro, altså omkring 180.000 kroner. En bil i Polo-størrelse, med en indre plads som en Golf. Præcis hvornår den produktionsklare udgave af ID.2 vises frem, er endnu uvist.

– Lanceringen af den ventede og billige ID.2 nærmer sig. Bilen vil blive sat til salg i 2025. I starten vil den blive solgt med et NMC-batteri, men kort efter kommer den i en udgave med et billigere LFP-batteri, lovede Volkswagens batterichef, Günther Mendl, tidigere på efteråret.

ID.2 GTI Concept (foto: Volkswagen).

En tredje udgave af ID.2 er også planlagt. Tyskerne har også lavet bilen som en GTI Concept med frække sportslige detaljer. Den er planlagt til at komme på markedet i 2026.

Video fra præsentationen af ID. 2all konceptbilen.

Volkswagen ID.2 SUV vises frem til september